UNIUNEA NAŢIONALĂ A BAROURILOR DIN ROMÂNIA

Consiliul Uniunii

**HOTĂRÂREA nr. 277**

**09-10 septembrie 2022**

*Având în vedere prevederile art. 65 lit. a), b), c) și s) din Legea nr. 51/1995 pentru organizarea și exercitarea profesiei de avocat și propunerile exprimate în Congresul avocaților așa cum au fost reținute în Hotărârea nr. 07/ 17-18 iunie 2022;*

*Observând că actuala prevedere a art. 37 din Legea nr. 72/2016 privind sistemul de pensii și alte drepturi de asigurări sociale ale avocaților, care reglementează acordarea pensiei anticipate, este parțial inaplicabilă, iar cea prevăzută de art. 38, privind radierea la vârsta de 70 de ani a avocaților care au beneficiat de pensie anticipată din Tabloul avocaților, creează inegalitate de tratament cu cei care provin din alte sisteme;*

*Analizând propunerea de modificare a art. 37 și 38 privind pensia anticipată împreună cu evaluarea impactului unei astfel de modificări în mai multe scenarii;*

*Ținând cont de dezbaterile din ședințele Comisiei Permanente a Uniunii Naționale a Barourilor din România (UNBR) din 08 septembrie 2022;*

*Consiliul UNBR, în urma dezbaterilor din ședința din 09-10 septembrie, adoptă următoarea*

**HOTĂRÂRE:**

**Art. 1.** Se inițiază demersurile pentru modificarea și completarea Legii nr. 72/2016 privind sistemul de pensii și alte drepturi de asigurări sociale ale avocaților, după cum urmează:

1. La art. 37, alin. (1) și (4) se modifică și vor avea următorul cuprins:

*(1) Pensia anticipată se cuvine, cu cel mult 5 ani înaintea împlinirii vârstei standard de pensionare, asiguraților care au realizat stagiul complet de cotizare numai în profesia de avocat.*

*(4)**Cuantumul pensiei anticipate se stabilește din cuantumul pensiei pentru limită de vârstă prin diminuarea acestuia cu un procent de 0,75% pentru fiecare lună de anticipare.*

2. La art. 37, se introduce un nou alineat, alineatul 5, cu următorul cuprins:

*(5)**Prin sintagma luni de anticipare se înțelege perioada cuprinsă între data acordării pensiei anticipate și data împlinirii vârstei standard de pensionare pentru obținerea pensiei pentru limită de vârstă, exprimată în număr de luni calendaristice întregi.*

3. La art. 38, alin. (1) și (2) se modifică și vor avea următorul cuprins:

*(1) La data îndeplinirii condițiilor pentru a beneficia de pensie pentru limită de vârstă, pensia anticipată se transformă, în pensie pentru limită de vârstă și se recalculează prin eliminarea diminuării aplicate și prin adăugarea perioadelor asimilate și a eventualelor stagii de cotizare realizate în perioada de anticipare și, la cererea avocatului, a perioadelor asimilate.*

*(2) Transformarea pensiei anticipate în pensie pentru limită de vârstă, în condițiile prevăzute la alin. (1), se face din oficiu.*

4. La art. 38, alin. (3) și (4) se abrogă.

**Art. 2. (1)** Prezenta hotărâre se comunică membrilor Consiliului UNBR, barourilor și Casei de Asigurări a Avocaților (CAA), care o va comunica filialele.

**(2)** Se mandatează Președintele UNBR să facă diligențele necesare pentru promovarea proiectului de lege către autoritățile statului cu rol de legiferare.

**CONSILIUL U.N.B.R.**